РЕПУБЛИКА СРБИЈА

НАРОДНА СКУПШТИНА

01 Број 06-2/565-21

29. децембар 2021. године

Б е о г р а д

**З А П И С Н И К**

**ДЕВЕТЕ ПОСЕБНЕ СЕДНИЦЕ НАРОДНЕ СКУПШТИНЕ**

**РЕПУБЛИКЕ СРБИЈЕ У ДВАНАЕСТОМ САЗИВУ,**

**ОДРЖАНЕ 29. ДЕЦЕМБРА 2021. ГОДИНЕ**

Седница је почела у 10 часова и 30 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 91 народни посланик, а применом електронског система за гласање утврђено је да је у сали присутно 128 народних посланика, односно да је присутна већина од укупног броја свих народних посланика и да постоје услови за рад Народне скупштине, у складу са чланом 49. Закона о Народној скупштини.

Председник је обавестио да је спречен да седници присуствује народни посланик Маријан Ристичевић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Загорка Алексић, Душан Бајатовић, Арђенд Бајрами, Ненад Барош, Надије Бећири, др Марко Богдановић, Славиша Булатовић, Братимир Васиљевић, Јелисавета Вељковић, Владимир Ђукановић, Милан Ђурица, Крсто Јањушевић, мр Јадранка Јовановић, Драгомир Карић, Борисав Ковачевић, Јован Колунџија, Маријана Крајновић, Ненад Крстић, Селма Кучевић, Никола Лазић, Јанко Лангура, Софија Максимовић, Верољуб Матић, Рајка Матовић, Јелена Мијатовић, Ненад Митровић, Оливера Недељковић, Слађана Николић, Биљана Пантић Пиља, Мира Петровић, Милена Поповић, Мисала Праменковић, Катарина Ракић, Живота Старчевић, Дејан Стошић, Радован Тврдишић, Смиља Тишма, др Емеше Ури, проф. др Јахја Фехратовић, Ана Чарапић, Ацо Петровић, Љиљана Кузмановић-Вујаковић, Марина Мирковић, Мина Китановић, Никола Кожовић, Јелена Стевановић, мр Дејан Раденковић, Момчило Вуксановић, др Амела Лукач Зоранић и Ратко Николић.

Председник је подсетио да је за Девету посебну седницу Народне скупштине Републике Србије у Дванаестом сазиву утврдио следећи

**Д н е в н и р е д**

**1. Извештај о раду за 2020. годину**, који је поднелa Агенција за спречавање корупције (број 02-526/21 од 30. марта 2021. године), **са Предлогом закључка Одбора за финансије, републички буџет и контролу трошења јавних средстава од 15. децембра 2021. године,**

**2. Редован годишњи извештај Повереника за заштиту равноправности за 2020. годину**, који је поднела Повереник за заштиту равноправности (број 02-421/21 од 15. марта 2021. године), **са Предлогом закључка Одбора за људска и мањинска права и равноправност полова од 22. децембра 2021. године,**

**3. Редован годишњи извештај Заштитника грађана за 2020. годину**, који је поднео Заштитник грађана (број 02-451/21 од 17. марта 2021. године) **са Предлогом закључка Одбора за људска и мањинска права и равноправност полова од 22. децембра 2021. године и Предлогом закључка Одбора за правосуђе, државну управу и локалну самоуправу од 23. децембра 2021. године** и

**4. Извештај о раду Повереника за информације од јавног значаја и заштиту података о личности за 2020. годину**, који је поднео Повереник за информације од јавног значаја и заштиту података о личности (број 02-474/21 од 22. марта 2021. године) **са Предлогом закључка Одбора за правосуђе, државну управу и локалну самоуправу од 23. децембра 2021. године.**

Народна скупштина је, већином гласова (од 130 присутних народних посланика, 124 су гласала за, а шест није гласало), прихватила предлог народног посланика др Александра Мартиновића да се обави:

**заједнички јединствени претрес о:**

**- Извештају о раду за 2020. годину**, који је поднелa Агенција за спречавање корупције, **са Предлогом закључка Одбора за финансије, републички буџет и контролу трошења јавних средстава од 15. децембра 2021. године,**

**- Редовном годишњи извештај Повереника за заштиту равноправности за 2020. годину**, који је поднела Повереник за заштиту равноправности, **са Предлогом закључка Одбора за људска и мањинска права и равноправност полова од 22. децембра 2021. године,**

**- Редовном годишњи извештај Заштитника грађана за 2020. годину**, који је поднео Заштитник грађана **са Предлогом закључка Одбора за људска и мањинска права и равноправност полова од 22. децембра 2021. године и Предлогом закључка Одбора за правосуђе, државну управу и локалну самоуправу од 23. децембра 2021. године** и

**-** **Извештају о раду Повереника за информације од јавног значаја и заштиту података о личности за 2020. годину**, који је поднео Повереник за информације од јавног значаја и заштиту података о личности **са Предлогом закључка Одбора за правосуђе, државну управу и локалну самоуправу од 23. децембра 2021. године.**

Председник је, сагласно члану 90. став 1. и члану 239. став 2. Пословника Народне скупштине, обавестио да су позвани да седници присуствују: Драган Сикимић, директор Агенције за спречавање корупције, мр Зоран Пашалић, Заштитник грађана, Бранкица Јанковић, Повереник за заштиту равноправности, Милан Мариновић, Повереник за информације од јавног значаја и заштиту података о личности, Сања Унковић, заменица Повереника за информације од јавног значаја и заштиту података о личности, Јелена Стојановић, заменица Заштитника грађана, Ивана Цветковић, помоћник директора Агенције за спречавање корупције у Сектору за спољне послове и стратешки развој, Верка Атанасковић, помоћник директора Агенције за спречавање корупције у Сектору за сукоб интереса и питања лобирања, Мирјана Кецман, помоћник Повереника за заштиту равноправности и Татјана Пријић и Данијела Шеган, више саветнице Повереника за заштиту равноправности.

Затим је Народна скупштина прешла на рад по дневном реду седнице, односно на **заједнички јединствени претрес о предлозима аката из тачака од 1. до 4. дневног реда.**

Председник Народне скупштине је, сагласно члану 192. став 3, а сходно члану 157. став 2. Пословника, отворио заједнички јединствени претрес о:

**- Извештају о раду за 2020. годину**, који је поднелa Агенција за спречавање корупције, **са Предлогом закључка Одбора за финансије, републички буџет и контролу трошења јавних средстава од 15. децембра 2021. године,**

**- Редовном годишњем извештају Повереника за заштиту равноправности за 2020. годину**, који је поднела Повереник за заштиту равноправности, **са Предлогом закључка Одбора за људска и мањинска права и равноправност полова од 22. децембра 2021. године,**

**- Редовном годишњем извештају Заштитника грађана за 2020. годину**, који је поднео Заштитник грађана **са Предлогом закључка Одбора за људска и мањинска права и равноправност полова од 22. децембра 2021. године и Предлогом закључка Одбора за правосуђе, државну управу и локалну самоуправу од 23. децембра 2021. године** и

**- Извештају о раду Повереника за информације од јавног значаја и заштиту података о личности за 2020. годину**, који је поднео Повереник за информације од јавног значаја и заштиту података о личности **са Предлогом закључка Одбора за правосуђе, државну управу и локалну самоуправу од 23. децембра 2021. године.**

Уводно излагање о предлозима аката поднели су представници предлагача народни посланици др Муамер Бачевац, председник Одбора за људска и мањинска права и равноправност полова, др Александра Томић, председник Одбора за финансије, републички буџет и контролу трошења јавних средстава и Ђорђе Дабић, представник Одбора за правосуђе, државну управу и локалну самоуправу.

У заједничком јединственом претресу учествовали су народни посланици: Самир Тандир, председник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ (поводом чијег излагања су се за реч јавили представници предлагача Драган Сикимић, **директор Агенције за спречавање корупције,** мр Зоран Пашалић, Заштитник грађана,Бранкица Јанковић, **Повереник за заштиту равноправности** и Милан Мариновић, Повереник за информације од јавног значаја и заштиту података о личности), др Муамер Бачевац, представник Посланичке групе Социјалдемократска партија Србије, Марија Јевђић, представник Посланичке групе ЈЕДИНСТВЕНА СРБИЈА (ЈС), Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС), проф. др Владимир Маринковић, представник Посланичке групе „Александар Вучић - за нашу децу“, Елвира Ковач, заменик председника Посланичке групе САВЕЗ ВОЈВОЂАНСКИХ МАЂАРА (затим се за реч јавио Милан Мариновић, Повереник за информације од јавног значаја и заштиту података о личности, након чега се за реплику јавио народни посланик проф. др Владимир Маринковић), хаџи Милорад Стошић, председник Посланичке групе ПУПС - „Три П“ (затим је народни посланик Сандра Божић указала на повреду члана 132. Пословника, а након објашњења које је дала председавајућа Марија Јевђић, потпредседник Народне скупштине, затражила је да се Народна скупштина у Дану за гласање изјасни о томе), Милија Милетић и Владан Глишић (након чега је председавајућа закључила заједнички јединствени претрес о предлозима аката из тачака од 1. до 4. дневног реда).

 Затим је председавајућа, сагласно члану 87. став 5. Пословника, одредила среду, 29. децембар 2021. године, са почетком у 17 часова и 30 минута, као Дан за гласање о тачкама дневног реда Девете посебне седнице Народне скупштине Републике Србије у Дванаестом сазиву и одредила паузу у трајању од једног часа.

Применом електронског система за гласање утврђено је да је у сали присутно 166 народних посланика, односно да је присутна већина од укупног броја народних посланика и да постоје услови за одлучивање.

**1. тачка дневног реда - ИЗВЕШТАЈ О РАДУ ЗА 2020. ГОДИНУ, КОЈИ ЈЕ ПОДНЕЛA АГЕНЦИЈА ЗА СПРЕЧАВАЊЕ КОРУПЦИЈЕ (БРОЈ 02-526/21 ОД 30. МАРТА 2021. ГОДИНЕ), СА ПРЕДЛОГОМ ЗАКЉУЧКА ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА ОД 15. ДЕЦЕМБРА 2021. ГОДИНЕ**

Народна скупштина је, већином гласова (од 176 присутних народних посланика, 173 су гласала за, један против, а два нису гласала), усвојила Предлог закључка поводом разматрања Извештаја о раду Агенције за спречавање корупције за 2020. годину, који је поднео Одбор за финансије, републички буџет и контролу трошења јавних средстава 15. децембра 2021. године.

**2. тачка дневног реда - РЕДОВАН ГОДИШЊИ ИЗВЕШТАЈ ПОВЕРЕНИКА ЗА ЗАШТИТУ РАВНОПРАВНОСТИ ЗА 2020. ГОДИНУ, КОЈИ ЈЕ ПОДНЕЛА ПОВЕРЕНИК ЗА ЗАШТИТУ РАВНОПРАВНОСТИ (БРОЈ 02-421/21 ОД 15. МАРТА 2021. ГОДИНЕ), СА ПРЕДЛОГОМ ЗАКЉУЧКА ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОД 22. ДЕЦЕМБРА 2021. ГОДИНЕ**

Народна скупштина је, већином гласова (од 176 присутних народних посланика, 174 су гласала за, један против, а један није гласао), усвојила Предлог закључка поводом разматрања Редовног годишњег извештаја Повереника за заштиту равноправности за 2020. годину, који је поднео Одбор за људска и мањинска права и равноправност полова 22. децембра 2021. године.

**3. тачка дневног реда - РЕДОВАН ГОДИШЊИ ИЗВЕШТАЈ ЗАШТИТНИКА ГРАЂАНА ЗА 2020. ГОДИНУ, КОЈИ ЈЕ ПОДНЕО ЗАШТИТНИК ГРАЂАНА (БРОЈ 02-451/21 ОД 17. МАРТА 2021. ГОДИНЕ) СА ПРЕДЛОГОМ ЗАКЉУЧКА ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОД 22. ДЕЦЕМБРА 2021. ГОДИНЕ И ПРЕДЛОГОМ ЗАКЉУЧКА ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ ОД 23. ДЕЦЕМБРА 2021. ГОДИНЕ**

Народна скупштина је, већином гласова (од 176 присутних народних посланика, 174 су гласала за, а два нису гласала), усвојила Предлог закључка поводом разматрања Редовног годишњег извештаја Заштитника грађана за 2020. годину, који је поднео Одбор за људска и мањинска права и равноправност полова 22. децембра 2021. године.

Народна скупштина је, већином гласова (од 176 присутних народних посланика, 174 су гласала за, а два нису гласала), усвојила Предлог закључка поводом разматрања Редовног годишњег извештаја Заштитника грађана за 2020. годину, који је поднео Одбор за правосуђе, државну управу и локалну самоуправу 23. децембра 2021. године.

**4. тачка дневног реда - ИЗВЕШТАЈ О РАДУ ПОВЕРЕНИКА ЗА ИНФОРМАЦИЈЕ ОД ЈАВНОГ ЗНАЧАЈА И ЗАШТИТУ ПОДАТАКА О ЛИЧНОСТИ ЗА 2020. ГОДИНУ, КОЈИ ЈЕ ПОДНЕО ПОВЕРЕНИК ЗА ИНФОРМАЦИЈЕ ОД ЈАВНОГ ЗНАЧАЈА И ЗАШТИТУ ПОДАТАКА О ЛИЧНОСТИ (БРОЈ 02-474/21 ОД 22. МАРТА 2021. ГОДИНЕ) СА ПРЕДЛОГОМ ЗАКЉУЧКА ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ ОД 23. ДЕЦЕМБРА 2021. ГОДИНЕ**

Народна скупштина је, већином гласова (од 176 присутних народних посланика, 173 су гласала за, један против, а два нису гласала), усвојила Предлог закључка поводом разматрања Извештаја о раду Повереника за информације од јавног значаја и заштиту података о личности за 2020. годину, који је поднео Одбор за правосуђе, државну управу и локалну самоуправу 23. децембра 2021. године.

Затим је Народна скупштина, сагласно члану 103. став 6. Пословника, прешла на одлучивање о повреди Пословника на коју је, у току седнице, указао народни посланик.

Народна скупштина је одлучила да није било повреде члана 132. Пословника, на коју је указала народни посланик Сандра Божић, на седници 29. децембра 2021. године, у 13 часова и 47 минута (од 176 присутних народних посланика, 41 је гласао за, два против, а 133 нису гласала).

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио Девету посебну седницу Народне скупштине Републике Србије у Дванаестом сазиву, након чега је интонирана химна Републике Србије.

Седница је закључена у 18 часова и 5 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић